http://www.thaigov.go.th

 วันนี้ (9 พฤษภาคม 2560) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลโท สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอก อธิสิทธิ์ ไชยนุวัติ และพันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี

ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างกฎกระทรวงสถานที่เก็บรักษาก๊าซปิโตรเลียมเหลวประเภทโรงเก็บ พ.ศ. ...

 2. เรื่อง ร่างกฎกระทรวงระบบการขนส่งก๊าซปิโตรเลียวเหลวทางท่อ พ.ศ. ...

|  |
| --- |
| **เศรษฐกิจ- สังคม** |

 3. เรื่อง (ร่าง) แผนยุทธศาสตร์การคุ้มครองผู้บริโภคแห่งชาติ ฉบับที่ 1

 (พ.ศ. 2560 - 2564)

 4. เรื่อง กรอบแนวทางการส่งเสริมการวิจัยและพัฒนาด้านวิทยาศาสตร์ เทคโนโลยี และ นวัตกรรมสำหรับ 5 กลุ่มอุตสาหกรรมหลักภายใต้โครงการสานพลังประชารัฐ และการให้สิทธิประโยชน์ทางภาษี

 5. เรื่อง ขอขยายระยะเวลาดำเนินมาตรการลดภาระค่าครองชีพของประชาชนด้านการ เดินทาง

 6. เรื่อง ขอขยายระยะเวลาการดำเนินโครงการปรับเปลี่ยนการปลูกข้าวไปปลูกพืชที่ หลากหลายฤดูนาปรัง ปี 2560 และโครงการปลูกพืชปุ๋ยสด ปี 2559/60

 7. เรื่อง การเพิ่มอัตราข้าราชการตั้งใหม่ของสำนักงานปลัดกระทรวงสาธารณสุข

|  |
| --- |
| **ต่างประเทศ** |

 8. เรื่อง ขอความเห็นชอบในการจัดทำบันทึกข้อตกลงระหว่างกระทรวงกลาโหมกับ กระทรวงกลาโหมญี่ปุ่นว่าด้วยความร่วมมือและการเปลี่ยนแปลงทางทหาร

 9. เรื่อง การประชุมรัฐมนตรีสมาคมแห่งมหาสมุทรอินเดียว่าด้วยเศรษฐกิจภาคทะเล

 ครั้งที่ 2

 10. เรื่อง การให้สัตยาบันอนุสัญญาองค์การแรงงานระหว่างประเทศ ฉบับที่ 111 ว่าด้วย การเลือกปฏิบัติในการจ้างงานและอาชีพ ค.ศ. 1958 (พ.ศ. 2501)

 11. เรื่อง ขอความเห็นชอบในการจัดทำขอบเขตข้อกำหนดว่าด้วยการจัดตั้งคณะทำงาน ความร่วมมือทางทหารระหว่างกองทัพบกกับกองทัพบกมาเลเซีย

 12. เรื่อง ขอความเห็นชอบร่างเอกสารผลลัพธ์สำหรับการประชุม Belt and Road Forum for International Cooperation ณ กรุงปักกิ่ง สาธารณรัฐประชาชนจีน

 13. เรื่อง การรับรองเอกสารผลลัพธ์ในการประชุม Belt and Road Forum for International Cooperation ณ กรุงปักกิ่ง สาธารณรัฐประชาชนจีน

|  |
| --- |
| **แต่งตั้ง** |

 14. เรื่อง การแต่งตั้งข้าราชการให้ดำรงตำแหน่งที่ปรึกษาสำนักงบประมาณ (นักวิเคราะห์ งบประมาณทรงคุณวุฒิ) (สำนักนายกรัฐมนตรี)

 15. เรื่อง การเปิดสถานกงสุลกิตติมศักดิ์ประจำสหพันธ์สาธารณรัฐประชาธิปไตยเอธิโอเปีย และการแต่งตั้งกงสุลกิตติมศักดิ์ประจำสหพันธ์สาธารณรัฐประชาธิปไตยเอธิโอเปีย (กระทรวงการต่างประเทศ)

 16. เรื่อง รัฐบาลสาธารณรัฐอิสลามปากีสถานเสนอขอแต่งตั้งเอกอัครราชทูตวิสามัญผู้มี อำนาจเต็มแห่งสาธารณรัฐอิสลามปากีสถานประจำประเทศไทย

 (กระทรวงการต่างประเทศ)

 17. เรื่อง รัฐบาลรัฐอิสราเอลเสนอขอแต่งตั้งเอกอัครราชทูตวิสามัญผู้มีอำนาจเต็ม

 แห่งรัฐอิสราเอลประจำประเทศไทย (กระทรวงการต่างประเทศ)

 18. เรื่อง รัฐบาลราชอาณาจักรกัมพูชาเสนอขอแต่งตั้งเอกอัครราชทูตวิสามัญผู้มีอำนาจเต็ม แห่งราชอาณาจักรกัมพูชาประจำประเทศไทย (กระทรวงการต่างประเทศ)

 19. เรื่อง การแต่งตั้งโฆษกกระทรวงวิทยาศาสตร์และเทคโนโลยี

 20. เรื่อง การแต่งตั้งข้าราชการพลเรือนสามัญประเภทบริหารระดับสูง

 21. เรื่อง การแต่งตั้งกรรมการผู้ทรงคุณวุฒิในคณะกรรมการวัตถุอันตราย

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างกฎกระทรวงสถานที่เก็บรักษาก๊าซปิโตรเลียมเหลวประเภทโรงเก็บ พ.ศ. ...**

 คณะรัฐมนตรีมีมติอนุมัติหลักการร่างกฎกระทรวงสถานที่เก็บรักษาก๊าซปิโตรเลียมเหลวประเภท  โรงเก็บ พ.ศ. ... ตามที่กระทรวงพลังงาน (พน.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

          พน. เสนอว่า พระราชบัญญัติควบคุมน้ำมันเชื้อเพลิง พ.ศ. 2542 แก้ไขเพิ่มเติมโดยพระราชบัญญัติควบคุมน้ำมันเชื้อเพลิง (ฉบับที่ 2) พ.ศ. 2550 ได้แก้ไขเพิ่มเติมบทนิยามคำว่า “น้ำมันเชื้อเพลิง” ให้ครอบคลุมถึง ก๊าซปิโตรเลียมเหลว และกฏกระทรวงกำหนดหลักเกณฑ์ วิธีการ และเงื่อนไขเกี่ยวกับการแจ้ง การอนุญาต และอัตราค่าธรรมเนียมเกี่ยวกับการประกอบกิจการน้ำมันเชื้อเพลิง พ.ศ. 2556 ข้อ 43 (7) และข้อ 44 (17) ที่กำหนดให้สถานที่เก็บรักษาก๊าซปิโตรเลียมเหลวประเภทโรงเก็บ ลักษณะที่หนึ่ง และลักษณะที่สองเป็นกิจการควบคุมตามพระราชบัญญัติดังกล่าว ดังนั้น สมควรกำหนดหลักเกณฑ์ วิธีการและเงื่อนไขเกี่ยวกับการประกอบกิจการสถานที่เก็บรักษาก๊าซปิโตรเลียมเหลวประเภทโรงเก็บโดยอ้างอิงมาตรฐานสากลให้มีผลบังคับใช้ต่อไป เพื่อประโยชน์แก่ การป้องกันหรือระงับเหตุเดือดร้อนรำคาญหรือความเสียหายหรืออันตรายที่จะมีผลกระทบต่อบุคคล สัตว์ พืช ทรัพย์ หรือสิ่งแวดล้อมจากการประกอบกิจการสถานที่เก็บรักษาก๊าซปิโตรเลียมเหลวประเภทโรงเก็บ ซึ่งคณะกรรมการควบคุมน้ำมันเชื้อเพลิงเห็นชอบด้วย ประกอบกับได้ดำเนินการประชุมรับฟังความคิดเห็น (Focus group) จากผู้มีส่วนเกี่ยวข้อง ประกอบ ด้วยผู้ค้าน้ำมัน ผู้ประกอบการสถานที่เก็บรักษาก๊าซปิโตรเลียมเหลวประเภทโรงเก็บ และตัวแทนสมาคมก๊าซปิโตรเลียวเหลวโดยได้นำข้อคิดเห็นของผู้มีส่วนเกี่ยวข้องดังกล่าวมาพิจารณาประกอบการดำเนินการยกร่างกฎกระทรวงฯ ด้วยแล้ว

           **สาระสำคัญของร่างกฎกระทรวงฯ**

   1. กำหนดบทนิยามคำว่า “โรงเก็บ” “เขตโรงเก็บ” “ถังก๊าซหุงต้ม” “กระป๋องก๊าซ” และ “กำแพงกันไฟ”

          2. กำหนดให้การคิดก๊าซปิโตรเลียมเหลวในถังก๊าซหุงต้มหรือกระป๋องก๊าซให้คิดคำนวณปริมาณ

1 ลิตร เท่ากับ 0.5 กิโลกรัม

          3. กำหนดที่ตั้ง ลักษณะ และระยะปลอดภัยของสถานที่เก็บรักษาก๊าซปิโตรเลียมเหลวประเภท

โรงเก็บ

          4. กำหนดหลักเกณฑ์และวิธีการในการเก็บรักษาก๊าซปิโตรเลียมเหลวต้องมีปริมาณไม่เกิน 2,400 ลิตรต่อหนึ่งกลุ่ม แต่ละกลุ่มห่างกันไม่น้อยกว่า 80 เซนติเมตร

          5. กำหนดหลักเกณฑ์และวิธีการในการป้องกันและระงับอัคคีภัย โดยต้องมีระบบป้องกันภัยแบบ หัวกระจายน้ำดับเพลิง และเครื่องดับเพลิงชนิดผงเคมีแห้ง

**2. เรื่อง ร่างกฎกระทรวงระบบการขนส่งก๊าซปิโตรเลียวเหลวทางท่อ พ.ศ. ...**

          คณะรัฐมนตรีมีมติอนุมัติหลักการร่างกฎกระทรวงระบบการขนส่งก๊าซปิโตรเลียวเหลวทางท่อ

พ.ศ. ... ตามที่กระทรวงพลังงาน (พน.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

           **สาระสำคัญของร่างกฎกระทรวงฯ**

          1. กำหนดบทนิยามคำว่า “ก๊าซปิโตรเลียมเหลว” “ระบบการขนส่งก๊าซปิโตรเลียมเหลวทางท่อ” มาตรฐาน ASME B31.3” และ “มาตรฐาน ASME B31.4”

          2. กำหนดให้ระบบการขนส่งก๊าซปิโตรเลียมเหลวทางท่อต้องได้รับความเห็นชอบรายงาน การวิเคราะห์ผลกระทบสิ่งแวดล้อมตามกฎหมายว่าด้วยการส่งเสริมและรักษาคุณภาพสิ่งแวดล้อมแห่งชาติ

          3. กำหนดให้ระบบการขนส่งก๊าซปิโตรเลียมเหลวทางท่อต้องมีแผนผังโดยสังเขป แผนผังบริเวณ แบบก่อสร้าง และรายการคำนวณความมั่นคงแข็งแรงและความปลอดภัยรวมทั้งแผนผังและแบบก่อสร้างต้องแสดงรายละเอียดต่าง ๆ ให้สามารถตรวจสอบได้อย่างชัดเจน

          4. กำหนดให้การออกแบบ การก่อสร้าง การทดสอบและตรวจสอบระบบการขนส่งก๊าซปิโตรเลียมเหลวทางท่อ ให้เป็นไปตามมาตรฐาน ASME B31.3 และมาตรฐาน ASME B31.4 หรือมาตรฐานอื่นที่อธิบดีกรมธุรกิจพลังงานประกาศกำหนด

          5. กำหนดวิธีการป้องกันและระงับอัคคีภัย รวมถึงหลักเกณฑ์ในการเลิกประกอบกิจการ หรือการเลิกใช้งานระบบการขนส่งก๊าซปิโตรเลียมเหลวทางท่อ

|  |
| --- |
| **เศรษฐกิจ- สังคม** |

**3. เรื่อง (ร่าง) แผนยุทธศาสตร์การคุ้มครองผู้บริโภคแห่งชาติ ฉบับที่ 1 (พ.ศ. 2560 - 2564)**

 คณะรัฐมนตรีมีมติเห็นชอบ (ร่าง) แผนยุทธศาสตร์การคุ้มครองผู้บริโภคแห่งชาติ ฉบับที่1 (พ.ศ. 2560 - 2564) และให้หน่วยงานที่เกี่ยวข้องนำไปปฏิบัติต่อไป ตามที่สำนักงานปลัดสำนักนายกรัฐมนตรี (สปน.) เสนอ โดยในส่วนงบประมาณสำหรับดำเนินการให้เป็นไปตามความเห็นของสำนักงบประมาณ

 ทั้งนี้ ให้สำนักงานคณะกรรมการคุ้มครองผู้บริโภครับความเห็นของสำนักงานคณะกรรมการพัฒนาการเศรษฐกิจและสังคมแห่งชาติ สำนักงาน ก.พ.ร. และข้อสังเกตของสำนักเลขาธิการคณะรัฐมนตรีไปพิจารณาดำเนินการต่อไป และให้สำนักเลขาธิการคณะรัฐมนตรีแจ้งเรื่องนี้ให้คณะกรรมการเตรียมการยุทธศาสตร์ชาติและคณะกรรมการเตรียมการปฏิรูปประเทศทราบ เพื่อใช้เป็นข้อมูลประกอบการพิจารณาดำเนินการเกี่ยวกับ การเตรียมการยุทธศาสตร์ในส่วนที่เกี่ยวข้องต่อไป

 **(ร่าง) แผนยุทธศาสตร์การคุ้มครองผู้บริโภคแห่งชาติ ฉบับที่ 1 (พ.ศ. 2560 – 2564)**

มีเป้าหมายเพื่อให้เกิดการบูรณาการการคุ้มครองผู้บริโภคทุกภาคส่วนอย่างเป็นระบบมีมาตรฐาน และเพื่อให้เกิด การคุ้มครองผู้บริโภคในภาพรวมเป็นไปอย่างมีประสิทธิภาพ และยั่งยืน ประกอบด้วย 5 ยุทธศาสตร์ ดังนี้ 1. การพัฒนาระบบและกลไกการคุ้มครองผู้บริโภค 2. การพัฒนาระบบฐานข้อมูลในการคุ้มครองผู้บริโภค

3. การพัฒนาองค์ความรู้และการสื่อสารเพื่อการคุ้มครองผู้บริโภค 4. การสร้างและการพัฒนาศักยภาพเครือข่ายคุ้มครองผู้บริโภค 5. การส่งเสริมการบูรณาการการคุ้มครองผู้บริโภค

**4. เรื่อง กรอบแนวทางการส่งเสริมการวิจัยและพัฒนาด้านวิทยาศาสตร์ เทคโนโลยี และนวัตกรรม**

**สำหรับ 5 กลุ่มอุตสาหกรรมหลักภายใต้โครงการสานพลังประชารัฐ และการให้สิทธิประโยชน์ทางภาษี**

คณะรัฐมนตรีมีมติเห็นชอบและอนุมัติ ดังนี้

 1. เห็นชอบหลักการของกรอบแนวทางการส่งเสริมการวิจัยและพัฒนาด้านวิทยาศาสตร์

เทคโนโลยี และนวัตกรรมสำหรับ 5 กลุ่มอุตสาหกรรมหลักภายใต้โครงการสานพลังประชารัฐ และการให้ สิทธิประโยชน์ทางภาษี ตามที่กระทรวงการคลัง (กค.) เสนอ และมอบหมายให้กระทรวงวิทยาศาสตร์และเทคโนโลยี (วท.) เป็นหน่วยงานหลักในการจัดตั้งคณะกรรมการสานพลังประชารัฐของแต่ละกลุ่มอุตสาหกรรมเป้าหมาย

 2. ให้ กค. ร่วมกับ วท. กำหนดหลักเกณฑ์ในการรับรองค่าใช้จ่าย เช่น รายการค่าใช้จ่ายที่สามารถ

นำมาหักเป็นรายจ่ายเพื่อการวิจัย ที่โปร่งใส ตรวจสอบได้และไม่มีผลประโยชน์ทับซ้อน เพื่อให้คณะกรรมการ สานพลังประชารัฐของแต่ละกลุ่มอุตสาหกรรมใช้เป็นหลักเกณฑ์กลางในการพิจารณาการให้สิทธิประโยชน์ทางภาษี แก่ผู้ว่าจ้างทำวิจัยและกลุ่มผู้ว่าจ้างทำการวิจัยให้เป็นมาตรฐานเดียวกัน

 3. มอบหมายให้ กค. ร่วมกับ วท. รายงานความคืบหน้าและผลสัมฤทธิ์ที่ได้จากการดำเนินการ ตามกรอบแนวทางดังกล่าวเสนอคณะกรรมการขับเคลื่อนมาตรการกระตุ้นเศรษฐกิจและการลงทุนของประเทศรับทราบเพื่อกำกับติดตามความก้าวหน้าในการดำเนินการต่อไป

 4. อนุมัติหลักการร่างพระราชกฤษฎีกาออกตามความในประมวลรัษฎากร ว่าด้วยการยกเว้น

รัษฎากร (ฉบับที่ ..) พ.ศ. .... ตามที่ กค. เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

 **สาระสำคัญของกรอบแนวทางการส่งเสริมการวิจัยและพัฒนาด้านวิทยาศาสตร์ เทคโนโลยี และนวัตกรรม สำหรับ 5 กลุ่มอุตสาหกรรมหลักภายใต้โครงการสานพลังประชารัฐ ฯ**  ประกอบด้วย

 1) กลุ่มอุตสาหกรรมอาหาร เกษตร และเทคโนโลยี

 2) กลุ่มอุตสาหกรรมสาธารณสุข สุขภาพ และเทคโนโลยีทางการแพทย์

 3) กลุ่มอุตสาหกรรมเครื่องมืออุปกรณ์อัจฉริยะ หุ่นยนต์ และระบบเครื่องกลที่ใช้ระบบ

อิเล็กทรอนิกส์ควบคุม

 4) กลุ่มอุตสาหกรรมดิจิทัล เทคโนโลยีอินเทอร์เน็ตที่เชื่อมต่อและบังคับอุปกรณ์ต่าง ๆ

ปัญญาประดิษฐ์และเทคโนโลยีสมองกลฝังตัว

 5) กลุ่มอุตสาหกรรมสร้างสรรค์ วัฒนธรรม และบริการที่มีมูลค่าสูงให้เป็นการพัฒนางานวิจัย

ที่ตรงตามความต้องการของกลุ่มอุตสาหกรรมเป้าหมาย (Demand driven research)สามารถใช้ยกระดับ ขีดความสามารถของกลุ่มอุตสาหกรรม เพื่อเร่งสร้างขีดความสามารถและคุณภาพงานวิจัยของประเทศอย่างเร่งด่วน

 **สาระสำคัญของร่างพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ ..) พ.ศ. ....** ให้บริษัทหรือห้างหุ้นส่วนนิติบุคคล และกลุ่มบริษัทหรือห้างหุ้นส่วนนิติบุคคลที่มีค่าใช้จ่ายเพื่อการทำวิจัยและพัฒนาร่วมกันตามโครงการสานพลังประชารัฐ และได้รับการพิจารณาอนุมัติจากคณะกรรมการสานพลังประชารัฐของแต่ละกลุ่มอุตสาหกรรมแล้ว **สามารถนำค่าใช้จ่ายดังกล่าวมาหักเป็นรายจ่ายเพื่อยกเว้นภาษีเงินได้นิติบุคคลได้สูงสุด 3 เท่า เป็นระยะเวลา 3 รอบบัญชี** สำหรับรอบบัญชีที่เริ่มในหรือหลังวันที่ 1 มกราคม 2560 – 31 ธันวาคม 2562 ทั้งนี้ ค่าใช้จ่ายของบริษัทหรือห้างหุ้นส่วนนิติบัคคลแต่ละรายดังกล่าวที่จ่ายไปเพื่อทำการวิจัยและพัฒนาเทคโนโลยีและนวัตกรรมต้องไม่เกินกว่าสิทธิประโยชน์ทางภาษีที่ได้รับในปัจจุบันตามพระราชกฤษฎีกาออกตามในประมวลรัษฎากรว่าด้วยการยกเว้นรัษฎากร (ฉบับที่ 598) พ.ศ. 2559

**5. เรื่อง ขอขยายระยะเวลาดำเนินมาตรการลดภาระค่าครองชีพของประชาชนด้านการเดินทาง**

 คณะรัฐมนตรีมีมติเห็นชอบการขอขยายระยะเวลาดำเนินมาตรการลดภาระค่าครองชีพของประชาชนด้านการเดินทางออกไปอีก 5 เดือน ตั้งแต่วันที่ 1 พฤษภาคม – 30 กันยายน 2560 ตามที่กระทรวงการคลัง (กค.) เสนอ โดยให้สำนักงบประมาณพิจารณาจัดสรรเงินงบประมาณเพื่อชดเชยค่าใช้จ่ายจากการดำเนินมาตรการลดภาระค่าครองชีพของประชาชนด้านการเดินทางต่อไป

 **สาระสำคัญของเรื่อง**

 กค. รายงานว่า เนื่องจากเดิมกระทรวงคมนาคม (คค.) มีแผนงานที่จะออกบัตรให้กับประชาชนที่มีรายได้น้อยเพื่อให้สวัสดิการรถเมล์และรถไฟฟรี โดยจะใช้ฐานข้อมูลจากโครงการลงทะเบียนเพื่อสวัสดิการแห่งรัฐปี 2559 ซึ่งตามแผนงานดังกล่าว คค. จะสามารถออกบัตรสวัสดิการได้ในเดือนพฤษภาคม 2560 อย่างไรก็ตาม เมื่อวันที่ 28 กุมภาพันธ์ 2560 คณะรัฐมนตรีได้มีมติรับทราบโครงการลงทะเบียนเพื่อสวัสดิการแห่งรัฐ ปี 2560 ซึ่ง กค. มีกลไกการดำเนินการที่จะออกบัตรสวัสดิการแห่งรัฐให้ผู้มีสิทธิเพื่อนำไปใช้รับสวัสดิการตามที่ภาครัฐกำหนดต่อไป

 ทั้งนี้ คค. พิจารณาแล้วเห็นว่า เพื่อไม่ให้เป็นการดำเนินการซ้ำซ้อน คค. จึงจะขอใช้บัตรสวัสดิการดังกล่าวด้วย ซึ่งตามแผนงานที่กำหนดได้คาดว่า บัตรสวัสดิการแห่งรัฐจะออกได้ในเดือนสิงหาคม – กันยายน 2560 และคาดว่าจะเริ่มใช้งานได้ในเดือนตุลาคม 2560 จึงต้องขอขยายระยะเวลาดำเนินมาตรการลดภาระค่าครองชีพของประชาชนด้านการเดินทางออกไปอีก 5 เดือน ตั้งแต่วันที่ 1 พฤษภาคม – 30 กันยายน 2560

**6. เรื่อง ขอขยายระยะเวลาการดำเนินโครงการปรับเปลี่ยนการปลูกข้าวไปปลูกพืชที่หลากหลายฤดูนาปรัง ปี 2560 และโครงการปลูกพืชปุ๋ยสด ปี 2559/60**

 คณะรัฐมนตรีมีมติเห็นชอบให้กระทรวงเกษตรและสหกรณ์ (กษ.) ขยายระยะเวลาการ ดำเนินโครงการปรับเปลี่ยนการปลูกข้าวไปปลูกพืชที่หลากหลายฤดูนาปรัง ปี 2560 และโครงการปลูกพืชปุ๋ยสด

ปี 2559/60 ออกไปจนถึงวันที่ 30 มิถุนายน 2560 และให้ กษ. เร่งรัดการดำเนินการให้แล้วเสร็จโดยเร็ว ให้ถูกต้อง เป็นไปตามขั้นตอนของกฎหมาย ระเบียบ ข้อบังคับ และมติคณะรัฐมนตรีที่เกี่ยวข้อง ทั้งนี้ ให้ กษ. รับความเห็นของสำนักงบประมาณและสำนักงานคณะกรรมการพัฒนาการเศรษฐกิจและสังคมแห่งชาติไปพิจารณาดำเนินการต่อไปด้วย

 **วัตถุประสงค์ของการดำเนินโครงการฯ** เพื่อให้เกษตรกรปรับเปลี่ยนพื้นที่ปลูกข้าวไปปลูกพืชชนิดอื่นหรือทำกิจกรรมอื่นในฤดูนาปรับ ปี 2560 ตามกรอบแนวทางการวางแผนการผลิตข้าวครบวงจร ปี 2559/60 ของ กษ.ที่ใช้หลัก “ตลาดนำการผลิต หรือผลิตให้มีปริมาณตรงกับความต้องการของตลาด” โดย กษ. แจ้งว่าเกษตรกรที่เข้าร่วมโครงการทั้ง 2 โครงการดังกล่าวได้เริ่มดำเนินการปลูกพืชทดแทนและปลูกพืชปุ๋ยสดไปแล้ว การขยายระยะเวลาดำเนินการในครั้งนี้เป็นไปเพื่อให้ กษ. สามารถจ่ายเงินสนับสนุนค่าใช้จ่ายในการผลิตพืชทดแทนตามโครงการปรับเปลี่ยนการปลูกข้าวไปปลูกพืชที่หลากหลาย ฤดูนาปรัง ปี 2560 และจ่ายเงินค่าไถกลบพืชปุ๋ยสดและ ค่ารับซื้อคืนเมล็ดพันธุ์พืชปุ๋ยสดจากเกษตรกร ตามโครงการปลูกพืชปุ๋ยสด ปี 2559/60 ได้อย่างถูกต้องครบถ้วน

**7. เรื่อง การเพิ่มอัตราข้าราชการตั้งใหม่ของสำนักงานปลัดกระทรวงสาธารณสุข**

 คณะรัฐมนตรีมีมติอนุมัติการเพิ่มอัตราข้าราชการตั้งใหม่ให้กับกระทรวงสาธารณสุขตามมติคณะกรรมการกำหนดเป้าหมายและนโยบายกำลังคนภาครัฐ ในการประชุม ครั้งที่ 1/2560 วันที่ 30 มีนาคม 2560 ตามที่สำนักงาน กพ. ในฐานะฝ่ายเลขานุการร่วมคณะกรรมการกำหนดเป้าหมายและนโยบายกำลังคนภาครัฐเสนอ และให้กระทรวงสาธารณสุขดำเนินการให้เป็นไปตามมติคณะกรรมการกำหนดเป้าหมายและนโยบายกำลังคนภาครัฐดังกล่าวให้ถูกต้องครบถ้วน รวมทั้งรับความเห็นของสำนักงาน ก.พ. ไปพิจารณาดำเนินการต่อไปด้วย

 **สาระสำคัญของเรื่อง**

 คปร. ในการประชุมครั้งที่ 1/2560 เมื่อวันที่ 30 มีนาคม 2560 ได้พิจารณาเรื่อง การเพิ่มอัตราข้าราชการตั้งใหม่ของสำนักงานปลัดกระทรวงสาธารณสุข (สป.สธ.) แล้วมีมติอนุมัติโดยมีเงื่อนไขให้กระทรวงสาธารณสุข (สธ.) ดำเนินการ ดังนี้

 1. อนุมัติอัตราข้าราชการตั้งใหม่ตำแหน่งพยาบาลวิชาชีพให้กับ สป.สธ. เพื่อบรรจุผู้สำเร็จ

การศึกษาจากโครงการผลิตบุคลากรพยาบาลเพื่อพัฒนาสุขภาพประชาชนในจังหวัดชายแดนตามรอยสมเด็จย่ารวม 450 อัตรา ทั้งนี้ ให้คณะอนุกรรมการสามัญประจำกระทรวงสาธารณสุข (อ.ก.พ.สธ.) กำหนดอัตราข้าราชการตั้งใหม่ตำแหน่งพยาบาลวิชาชีพ ปีละ 50 อัตรา ตั้งแต่ปีงบประมาณ พ.ศ. 2560-2568 เป็นระยะเวลา 9 ปี และให้ สป.สธ. พิจารณาจัดสรรตำแหน่งพยาบาลวิชาชีพดังกล่าวให้กับโรงพยาบาลส่งเสริมสุขภาพตำบล (รพ.สต.) ในพื้นที่ชายแดน และให้กำหนดเป็นตำแหน่งที่ต้องตรึงไว้เป็นการประจำในพื้นที่โดยมิให้เปลี่ยนชื่อตำแหน่งเป็นสายงานอื่น และไม่ให้ สธ. ขอเพิ่มอัตราข้าราชการตั้งใหม่ตำแหน่งพยาบาลวิชาชีพจนกว่าจะสิ้นสุดปีงบประมาณ พ.ศ. 2568

 2. ไม่อนุมัติอัตราข้าราชการตั้งใหม่ตำแหน่งพยาบาลวิชาชีพ จำนวน 10,992 อัตรา โดยให้

สป.สธ. นำตำแหน่งว่างที่มีอยู่และตำแหน่งที่จะว่างในอนาคตมาบริหารจัดการเพื่อรองรับการบรรจุพยาบาลวิชาชีพตามความจำเป็น

 3. ให้ สธ. ปรับปรุงการทำงานในโรงพยาบาลให้มีลักษณะการผสมผสานทักษะความชำนาญงาน

เฉพาะด้าน เพื่อให้บุคลากรในโรงพยาบาลทำหน้าที่สนับสนุนการทำงานร่วมกับพยาบาลวิชาชีพ รวมทั้งปรับลดหรือทบทวนให้พยาบาลวิชาชีพปฏิบัติเฉพาะภารกิจที่ต้องใช้พยาบาลวิชาชีพ เพื่อให้พยาบาลวิชาชีพในโรงพยาบาลได้ปฏิบัติงานการพยาบาลผู้ป่วยอย่างเหมาะสมและเกิดผลดีต่อผู้รับบริการ

 4. ให้ สธ. พิจารณาการจ้างพนักงานราชการหรือใช้วิธีการจ้างพนักงานจากภายนอกองค์กร

(Outsource) เพื่อทดแทนการบรรจุเป็นข้าราชการ ในภารกิจที่มีความจำเป็นต้องใช้บุคลากรเพิ่มเติม

 5. ให้ สป.สธ. รายงานผลการดำเนินการตามข้อ 1 และข้อ 3 ให้ คปร. ทราบภายใน 60 วัน นับแต่วันที่ อ.ก.พ. กระทรวงสาธารณสุขมีมติอนุมัติการกำหนดตำแหน่งอัตราข้าราชการตั้งใหม่ตำแหน่งพยาบาลวิชาชีพ ในแต่ละปี

|  |
| --- |
| **ต่างประเทศ** |

**8. เรื่อง ขอความเห็นชอบในการจัดทำบันทึกข้อตกลงระหว่างกระทรวงกลาโหมกับกระทรวงกลาโหมญี่ปุ่น**

**ว่าด้วยความร่วมมือและการเปลี่ยนแปลงทางทหาร**

 คณะรัฐมนตรีมีมติเห็นชอบตามที่กระทรวงกลาโหม (กห.) ดังนี้

 1. ให้กระทรวงกลาโหมจัดทำบันทึกข้อตกลงระหว่าง กห. กับ กห. ญี่ปุ่นว่าด้วยความร่วมมือและการเปลี่ยนแปลงทางทหาร (Memorandum of Arrangement between the Ministry of Defence of the Kingdom of Thailand and the Ministry of Defense of Japan on Cooperation and Exchanges in the Field of Defense)

 2. ให้รัฐมนตรีว่าการกระทรวงกลาโหมเป็นผู้ลงนามฝ่ายไทย

 3. หากมีความจำเป็นที่จะต้องเปลี่ยนแปลงรายละเอียดของร่างบันทึกข้อตกลงฯ โดยไม่ส่งผลกระทบต่อสาระสำคัญของร่างบันทึกข้อตกลงฯ ให้ กห. พิจารณาดำเนินการได้ตามความเหมาะสม

 **บันทึกข้อตกลงฯ** มีขอบเขตความร่วมมือและการแลกเปลี่ยน ดังนี้ 1) การประชุมระดับรัฐมนตรีว่าการกระทรวงกลาโหม 2) การประชุมหารือระหว่าง กห. ระหว่างกองทัพไทยกับกำลังป้องกันตนเองญี่ปุ่น และการแลกเปลี่ยนการเยือนระหว่างผู้แทนระดับสูงและระดับผู้ปฏิบัติ 3) ความร่วมมือระหว่างประเทศคู่สัญญา ทั้งสองฝ่ายในการเสริมสร้างศักยภาพร่วมกัน 4) การแลกเปลี่ยนข่าวสารทางทหาร รวมทั้งการแลกเปลี่ยนมุมมอง/ความรู้ และความสนใจร่วมกันในหลายระดับ 5) ความร่วมมือด้านการศึกษาและวิจัยผ่านการแลกเปลี่ยนการเยือนในระดับนักเรียน ผู้เชี่ยวชาญ และนักวิจัย 6) ความร่วมมือด้านการฝึกร่วมระหว่างกองทัพไทยกับกองกำลังป้องกันตนเองญี่ปุ่น รวมทั้งการฝึกร่วมในระดับพหุภาคี อาทิ การฝึกคอบร้าโกลด์ 7) ความร่วมมือระหว่างประเทศคู่สัญญา ทั้งสองฝ่ายในการเข้าร่วมกิจกรรมรักษาสันติภาพระหว่างประเทศและกิจกรรมการบรรเทาสาธารณภัยระหว่างประเทศ รวมถึงความร่วมมือระหว่างกองกำลังป้องกันตนเองญี่ปุ่นกับกองทัพไทย ตลอดจนสถาบันการศึกษาและสถาบันวิจัยที่เกี่ยวข้อง 8) ความร่วมมือด้านอุปกรณ์และเทคโนโลยีทางทหาร 9) ความร่วมมือด้านการส่งกำลังบำรุงและ 10) รูปแบบอื่น ๆ ของความร่วมมือและการแลกเปลี่ยนตามที่ทั้งสองฝ่ายเห็นพ้องร่วมกัน

**9. เรื่อง การประชุมรัฐมนตรีสมาคมแห่งมหาสมุทรอินเดียว่าด้วยเศรษฐกิจภาคทะเล ครั้งที่ 2**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบในหลักการต่อร่างปฏิญญาจาการ์ตาว่าด้วยเศรษฐกิจภาคทะเล (Jakarta Declaration on Blue Economy) และหากมีความจำเป็นต้องปรับปรุงแก้ไขร่างเอกสารดังกล่าวที่ไม่ใช่สาระสำคัญหรือไม่ขัด ต่อผลประโยชน์ของไทย ให้ กต. ดำเนินการได้ โดยไม่ต้องเสนอคณะรัฐมนตรีพิจารณาอีกครั้ง

 2. อนุมัติให้รัฐมนตรีว่าการกระทรวงการต่างประเทศ หรือผู้แทนที่ได้รับมอบหมายเป็นหัวหน้าคณะผู้แทนไทยเข้าร่วมการประชุมรัฐมนตรีสมาคมแห่งมหาสมุทรอินเดียว่าด้วยเศรษฐกิจภาคทะเล ครั้งที่ 2 และ ร่วมรับรองปฏิญญาจาการ์ตาฯ

 **สาระสำคัญของร่างปฏิญญาจาการ์ตาฯ** เป็นเอกสารแสดงเจตนารมณ์ของประเทศสมาชิก IORA

ที่จะพัฒนาและใช้แนวทางเศรษฐกิจภาคทะเล เพื่อการพัฒนาอย่างยั่งยืนและผลประโยชน์ของประเทศทางเศรษฐกิจและสังคม ซึ่งจะมีการดำเนินการตามหลักการต่อไปนี้

 1) การพัฒนาเศรษฐกิจภาคทะเล 2) การพัฒนาสาขาที่สำคัญของเศรษฐกิจภาคทะเลของ IORA

3) การส่งเสริมให้ประเทศสมาชิกเสนอพันธกิจตามความสมัครใจ รวมถึงการดำเนินการตามโครงการสร้างขีดความสามารถ เพื่อเป็นความพยายามร่วมกันเพื่อเสริมสร้างความร่วมมือในเศรษฐกิจภาคทะเล และ 4) ประเทศสมาชิกได้รับการส่งเสริมให้พัฒนาสาขาเศรษฐกิจภาคทะเลของตนตามลำดับความสำคัญของแต่ละประเทศ ที่สามารถมีส่วนช่วยกระตุ้นการเติบโตทางเศรษฐกิจ การสร้างงาน และการขจัดความยากจน เป็นต้น

**10. เรื่อง การให้สัตยาบันอนุสัญญาองค์การแรงงานระหว่างประเทศ ฉบับที่ 111 ว่าด้วยการเลือกปฏิบัติใน การจ้างงานและอาชีพ ค.ศ. 1958 (พ.ศ. 2501)**

 คณะรัฐมนตรีมีมติเห็นชอบตามที่กระทรวงแรงงาน (รง.) เสนอ ดังนี้

 1. เห็นชอบการให้สัตยาบันอนุสัญญาองค์การแรงงานระหว่างประเทศ (International Labour Organization: ILO) ฉบับที่ 111 ว่าด้วยการเลือกปฏิบัติในการจ้างงานและอาชีพ ค.ศ. 1958 (พ.ศ. 2501)

 2. มอบหมายให้กระทรวงการต่างประเทศ (กต.) จัดทำสัตยาบันสารเพื่อการเข้าเป็นภาคีอนุสัญญาองค์การแรงงานระหว่างประเทศดังกล่าว

 3. มอบหมายให้ รง. จดทะเบียนสัตยาบันสารดังกล่าวต่อองค์การแรงงานระหว่างประเทศต่อไป

 **สาระสำคัญของอนุสัญญาILO ฉบับที่ 111** เป็น 1 ใน 8 อนุสัญญาหลักของ ILO ภายใต้หมวดการขจัดการเลือกปฏิบัติในการจ้างงานและประกอบอาชีพ โดยเป็นอนุสัญญาเชิงส่งเสริมให้มีนโยบายและมาตรการระดับชาติเพื่อป้องกันและขจัดการเลือกปฏิบัติในการจ้างงานและอาชีพ และมุ่งส่งเสริมโอกาสและการปฏิบัติที่ทัดเทียมในการจ้างงานและการประกอบอาชีพ โดยรายละเอียดของอนุสัญญาฯ เป็นอนุสัญญาเชิงส่งเสริมให้มีนโยบายและมาตรการระดับชาติเพื่อขจัดการเลือกปฏิบัติและส่งเสริมโอกาสความเสมอภาคการปฏิบัติที่ทัดเทียมในการจ้างงานและการประกอบอาชีพที่ครอบคลุมเรื่องต่าง ๆ ได้แก่ การเข้าถึงบริการแนะแนวอาชีพและจัดหางานการเข้าถึงการฝึกอบรมและการทำงาน ความก้าวหน้าในอาชีพ ความมั่นคงในการทำงานค่าตอบแทนที่เหมาะสมกับงานที่ทำ สภาพการจ้างและสวัสดิการจากการทำงาน โดยพิจารณาการเลือกปฏิบัติบนพื้นฐานของเชื้อชาติ สีผิว เพศ ศาสนา ความคิดเห็นทางการเมือง รากเหง้า (National Extraction) สถานภาพทางสังคม และฐานอื่น ๆ ที่ประเทศให้สัตยาบันกำหนดฐานเพิ่มเติมโดยการปรึกษาหารือกับองค์การนายจ้างและลูกจ้าง ซึ่งจะส่งผลให้ความเท่าเทียมในโอกาสหรือการได้รับการปฏิบัติในการจ้างงานหรืออาชีพนั้นหมดไปหรือด้อยลง โดยไม่เกี่ยวกับสัญชาติ (คนต่างชาติ)

**11. เรื่อง ขอความเห็นชอบในการจัดทำขอบเขตข้อกำหนดว่าด้วยการจัดตั้งคณะทำงานความร่วมมือทางทหารระหว่างกองทัพบกกับกองทัพบกมาเลเซีย**

 คณะรัฐมนตรีมีมติเห็นชอบตามที่กระทรวงกลาโหม (กห.) เสนอ ดังนี้

1. ให้กระทรวงกลาโหม (กห.) จัดทำขอบเขตข้อกำหนดว่าด้วยการจัดตั้งคณะทำงานความร่วมมือ

ทางทหารระหว่างกองทัพบกกับกองทัพบกมาเลเซีย [Terms of Reference (TOR) for Army to Army Talks between the Royal Thai Army and the Malaysian Army]

1. ให้ผู้บัญชาการทหารบกเป็นผู้ลงนามฝ่ายไทย
2. หากมีความจำเป็นที่จะต้องเปลี่ยนแปลงรายละเอียดของร่างขอบเขตข้อกำหนดฯ โดยไม่ส่ง

ผลกระทบต่อสาระสำคัญของร่างขอบเขตข้อกำหนดฯ ให้ กห. พิจารณาดำเนินการได้ตามความเหมาะสม

 **สาระสำคัญของการร่างจัดทำขอบเขตข้อกำหนดว่าด้วยการจัดตั้งคณะทำงานความร่วมมือทางทหารระหว่างกองทัพบกกับกองทัพบกมาเลเซีย** มีวัตถุประสงค์ เพื่อหารือและเปลี่ยนแนวนโยบายและยุทธศาสตร์การดำเนินงานที่เกี่ยวข้องกับกองทัพบกทั้งสองประเทศในส่วนของประเด็นหรือเรื่องที่ยังไม่ได้ดำเนินการภายใต้กลไกความร่วมมือในกรอบอื่น ๆ ที่ทั้งสองประเทศได้จัดทำข้อตกลงกันไว้แล้ว เช่น การดำเนินการในกรอบความตกลงระดับกระทรวงกลาโหม รวมทั้งเพื่อยกระดับความร่วมมือและความเข้าใจซึ่งกันและกันในส่วนที่เกี่ยวข้องกับการดำเนินการด้านนโยบายและยุทธศาสตร์ในระดับกองทัพบกของแต่ละประเทศ และเพื่อเป็นส่วนประสานการปฏิบัติให้กับหน่วยระดับรองของกองทัพบกและเป็นหน่วยปฏิบัติภายใต้กรอบความร่วมมือของหน่วยเหนือของแต่ละประเทศ

 **ขอบเขตความร่วมมือ** จะครอบคลุมเรื่องต่างๆ ดังนี้ (1) การแลกเปลี่ยนข้อมูลข่าวสาร (2) การแลกเปลี่ยนประสบการณ์และผู้เชี่ยวชาญเฉพาะด้าน (3) การแลกเปลี่ยนแนวคิดในการพัฒนาขีดความสามารถของกองทัพ (4) การแลกเปลี่ยนการเยือนระดับหน่วยและกำลังพล (5) ความร่วมมือด้านการฝึกศึกษาทางทหาร (6) การฝึกผสม (7) ความร่วมมือด้านอื่น ๆ ที่อยู่ในความสนใจร่วมกันของทั้งสองฝ่าย

**12. เรื่อง ขอความเห็นชอบร่างเอกสารผลลัพธ์สำหรับการประชุม Belt and Road Forum for International Cooperation ณ กรุงปักกิ่ง สาธารณรัฐประชาชนจีน**

                   คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

                   1. เห็นชอบร่างเอกสาร Initiative on Promoting Unimpeded Trade Cooperation along the Belt and Roadซึ่งเป็นผลลัพธ์การประชุมห้องย่อยด้านความเชื่อมโยงทางการค้าสำหรับการประชุมBelt and Road Forum for International Cooperation (BRF) เพื่อเผยแพร่ต่อสาธารณชน

                   2. หากในการประชุมดังกล่าว มีผลให้มีการเพิ่มเติมข้อความที่เกี่ยวข้องกับความร่วมมือด้านเศรษฐกิจการค้าในประเด็นอื่น ๆ อันจะเป็นประโยชน์ต่อการส่งเสริมความสัมพันธ์ทางเศรษฐกิจการค้าสองฝ่ายระหว่างไทยกับสาธารณรัฐประชาชนจีน โดยไม่มีการจัดทำเป็นความตกลงหรือหนังสือสัญญาขึ้นมา ให้กระทรวงพาณิชย์และผู้แทนไทยที่เข้าร่วมการประชุมดังกล่าวสามารถดำเนินการได้โดยไม่ต้องนำเสนอคณะรัฐมนตรีพิจารณาอีกครั้ง

                   3. อนุมัติให้รัฐมนตรีว่าการกระทรวงพาณิชย์ (นางอภิรดี ตันตราภรณ์) หรือผู้ที่ได้รับมอบหมายรับรองเอกสาร Initiative on Promoting Unimpeded Trade Cooperation along the Belt and Road รวมถึงเอกสารอื่น ๆ ที่เป็นผลจากการประชุมฯ (หากมี)

                   ทั้งนี้ การเข้าร่วมการประชุม Belt and Road Forum for International Cooperation (BRF) และการร่วมรับรองเอกสาร Initiative on Promoting Unimpeded Trade Cooperation along the Belt and Road จะเป็นการแสดงจุดยืนที่ชัดเจนของไทยในฐานะประเทศหุ้นส่วนทางเศรษฐกิจของจีน นอกจากนั้น ยังเป็นโอกาสอันดีที่ไทยจะได้แสดงวิสัยทัศน์ด้านความเชื่อมโยงทางเศรษฐกิจการค้า เพื่อส่งเสริมบทบาทนำของไทยในการเชื่อมโยงจีนกับกลุ่มประเทศลุ่มแม่น้ำโขงและภูมิภาคอาเซียน

**13. เรื่อง การรับรองเอกสารผลลัพธ์ในการประชุม Belt and Road Forum for International Cooperation ณ กรุงปักกิ่ง สาธารณรัฐประชาชนจีน**

                    คณะรัฐมนตรีมีมติเห็นชอบและอนุมัติตามที่กระทรวงวิทยาศาสตร์และเทคโนโลยี (วท.) เสนอ ดังนี้

                   1. เห็นชอบในหลักการต่อร่างเอกสารผลลัพธ์การประชุม Appeal for Stronger people – to – People Connectivity along the Belt and Road หากมีความจำเป็นต้องปรับปรุงแก้ไขร่างเอกสารดังกล่าวที่ไม่ใช่สาระสำคัญหรือไม่ขัดแย้งต่อผลประโยชน์ของไทย ให้ วท. ดำเนินการได้ โดยไม่ต้องเสนอคณะรัฐมนตรีเพื่อพิจารณาอีกครั้ง

                   2. อนุมัติให้รัฐมนตรีว่าการกระทรวงวิทยาศาสตร์และเทคโนดลยีหรือผู้ที่ได้มอบหมายร่วมรับรองให้ความเห็นชอบเอกสารดังกล่าว

                   **สาระสำคัญของ**การรับรองในเอกสารผลลัพธ์ Appeal for Stronger people – to – People Connectivity along the Belt and Road เป็นการแสดงถึงการมีส่วนร่วมของไทยในการเข้าสู่กระแสการพัฒนาความร่วมมือในกรอบ Belt and Road Initiative ของสาธารณรัฐประชาชนจีน ซึ่งจะทำให้ประเทศไทยได้รับประโยชน์ในการพัฒนาความร่วมมือในด้านวิทยาศาสตร์ เทคโนโลยี และนวัตกรรมซึ่งจะสามารถสนับสนุนประเทศไทยในการพัฒนาตามแนวนโยบายประเทศไทย 4.0 และแนวคิดระเบียงเศรษฐกิจภาคตะวันออกได้เป็นอย่างดี โดยเอกสารผลลัพธ์นี้จะนำเสนอต่อผู้เข้าร่วมประชุมมากกว่า 200 คน จาก 40 ประเทศ ในการหารือหัวข้อ “ร้อยดวงใจรวมกัน แบ่งปันความรุ่งเรือง” (Hearts Together, Prosperity Shared)

|  |
| --- |
| **แต่งตั้ง** |

**14. เรื่อง การแต่งตั้งข้าราชการให้ดำรงตำแหน่งที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงบประมาณเสนอแต่งตั้งข้าราชการพลเรือนสามัญ สังกัดสำนักนายกรัฐมนตรี ให้ดำรงตำแหน่งประเภทวิชาการระดับทรงคุณวุฒิ จำนวน 5 ราย ตั้งแต่วันที่มีคุณสมบัติครบถ้วนสมบูรณ์ ดังนี้

1. **นางเยาวลักษณ์ จำปีรัตน์**  ที่ปรึกษาสำนักงบประมาณ (นักวิเคราะห์งบประมาณเชี่ยวชาญ)

สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ตั้งแต่วันที่ 3 ตุลาคม 2559

2. **นายประยงค์ ตั้งเจริญ** ที่ปรึกษาสำนักงบประมาณ (นักวิเคราะห์งบประมาณเชี่ยวชาญ)

สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ตั้งแต่วันที่ 4 ตุลาคม 2559

3. **นายสมหมาย ลักขณานุรักษ์** ที่ปรึกษาสำนักงบประมาณ (นักวิเคราะห์งบประมาณ

เชี่ยวชาญ) สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ตั้งแต่วันที่ 4 ตุลาคม 2559

4. **นายภูมิรักษ์ ชมแสง** ที่ปรึกษาสำนักงบประมาณ (นักวิเคราะห์งบประมาณเชี่ยวชาญ)

สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ตั้งแต่วันที่ 5 ตุลาคม 2559

5. **นางสาวอมรวดี จักรไพวงศ์** ที่ปรึกษาสำนักงบประมาณ (นักวิเคราะห์งบประมาณเชี่ยวชาญ)

สำนักงบประมาณ ดำรงตำแหน่ง ที่ปรึกษาสำนักงบประมาณ (นักวิเคราะห์งบประมาณทรงคุณวุฒิ) สำนักงบประมาณ ตั้งแต่วันที่ 12 ตุลาคม 2559

 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**15. เรื่อง การเปิดสถานกงสุลกิตติมศักดิ์ประจำสหพันธ์สาธารณรัฐประชาธิปไตยเอธิโอเปียและการแต่งตั้งกงสุลกิตติมศักดิ์ประจำสหพันธ์สาธารณรัฐประชาธิปไตยเอธิโอเปีย (กระทรวงการต่างประเทศ)**

 คณะรัฐมนตรีมีมติอนุมัติตามที่กระทรวงการต่างประเทศเสนอขอเปิดสถานกงสุลกิตติมศักดิ์ประจำสหพันธ์สาธารณรัฐประชาธิปไตยเอธิโอเปีย และแต่งตั้ง นายทาเซกาเย อาเบเบ อาดุนยา (Mr. TsegayeAbebeAdugna) ให้ดำรงตำแหน่งกงสุลกิตติมศักดิ์ประจำสหพันธ์สาธารณรัฐประชาธิปไตยเอธิโอเปีย

**16. เรื่อง รัฐบาลสาธารณรัฐอิสลามปากีสถานเสนอขอแต่งตั้งเอกอัครราชทูตวิสามัญผู้มีอำนาจเต็ม แห่งสาธารณรัฐอิสลามปากีสถานประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติกรณีรัฐบาลสาธารณรัฐอิสลามปากีสถานเสนอขอแต่งตั้ง นายอะศิม อิฟติคัร อะห์มัด (Mr. Asim Iftikhar Ahmad) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐอิสลามปากีสถานประจำประเทศไทย โดยมีถิ่นพำนัก ณ กรุงเทพมหานคร สืบแทน นายโซเฮล คาน (Mr.Sohail Khan) ตามที่กระทรวงการต่างประเทศเสนอ

**17. เรื่อง รัฐบาลรัฐอิสราเอลเสนอขอแต่งตั้งเอกอัครราชทูตวิสามัญผู้มีอำนาจเต็มแห่งรัฐอิสราเอล ประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติกรณีรัฐบาลรัฐอิสราเอลเสนอขอแต่งตั้ง นายเมอีร์ ชโลโม

(Mr. Meir Shlomo) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งรัฐอิสราเอลประจำประเทศไทย โดยมีถิ่นพำนัก ณ กรุงเทพมหานคร สืบแทน นายชีมอน โรเดด (Mr. Simon Roded) ตามที่กระทรวงการต่างประเทศเสนอ

**18. เรื่อง รัฐบาลราชอาณาจักรกัมพูชาเสนอขอแต่งตั้งเอกอัครราชทูตวิสามัญผู้มีอำนาจเต็มแห่งราชอาณาจักรกัมพูชาประจำประเทศไทย (กระทรวงการต่างประเทศ)**

 คณะรัฐมนตรีมีมติอนุมัติกรณีรัฐบาลราชอาณาจักรกัมพูชาเสนอขอแต่งตั้ง นายลง วิซาโล (Mr. Long Visalo) ให้ดำรงตำแหน่งเอกอัครราชทูตวิสามัญผู้มีอำนาจเต็มแห่งราชอาณาจักรกัมพูชาประจำประเทศไทย โดยมีถิ่นพำนัก ณ กรุงเทพมหานคร สืบแทน นางอีต โซเฟีย (Mrs. Eat Sophea) ตามที่กระทรวงการต่างประเทศเสนอ

**19. เรื่อง การแต่งตั้งโฆษกกระทรวงวิทยาศาสตร์และเทคโนโลยี**

 คณะรัฐมนตรีมีมติรับทราบตามที่กระทรวงวิทยาศาสตร์และเทคโนโลยี (วท.) เสนอแต่งตั้ง นางจุฬารัตน์ ตันประเสริฐ รองผู้อำนวยการสำนักงานพัฒนาวิทยาศาสตร์และเทคโนโลยีแห่งชาติ เป็นโฆษก วท. **แทน** นายณรงค์ ศิริเลิศวรกุล รองผู้อำนวยการสำนักงานพัฒนาวิทยาศาสตร์และเทคโนโลยีแห่งชาติ

**20. เรื่อง การแต่งตั้งข้าราชการพลเรือนสามัญประเภทบริหารระดับสูง**

 คณะรัฐมนตรีมีมติอนุมัติตามที่กระทรวงการคลังขอโอนข้าราชการพลเรือนสามัญในสังกัดไปแต่งตั้งให้ดำรงตำแหน่งในประเภทบริหารระดับสูง จำนวน 2 ราย ดังนี้

1. โอน นายจักรกฤศฏิ์ พาราพันธกุล อธิบดีกรมธนารักษ์ กระทรวงการคลัง ไปดำรงตำแหน่ง

รองปลัดกระทรวง สำนักงานปลัดกระทรวงการคลัง

1. โอน นายพชร อนันตศิลป์ รองปลัดกระทรวง สำนักงานปลัดกระทรวง กระทรวงการคลัง

ไปดำรงตำแหน่งอธิบดีกรมธนารักษ์ กระทรวงการคลัง

ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**21. เรื่อง การแต่งตั้งกรรมการผู้ทรงคุณวุฒิในคณะกรรมการวัตถุอันตราย**

 คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้งกรรมการผู้ทรงคุณวุฒิในคณะกรรมการวัตถุอันตราย จำนวน 10 คน แทนกรรมการชุดเดิมที่ดำรงตำแหน่งครบวาระสามปี เมื่อวันที่ 8 พฤศจิกายน 2556 ดังนี้

1. นายสุทธิเวช ต.แสงจันทร์ กรรมการผู้ทรงคุณวุฒิสาขาวิชาเคมี
2. นางสมศรี สุวรรณจรัส กรรมการผู้ทรงคุณวุฒิสาขาวิชาวิทยาศาสตร์
3. นายวิสูตร ชินรัตนลาภ กรรมการผู้ทรงคุณวุฒิสาขาวิชาวิศวกรรมศาสตร์
4. นายวิชา ธิติประเสริฐ กรรมการผู้ทรงคุณวุฒิสาขาวิชาเกษตรศาสตร์
5. นายภักดี โพธิศิริ กรรมการผู้ทรงคุณวุฒิสาขาวิชากฎหมาย
6. นางสาวจิราพร ลิ้มปานานนท์ กรรมการผู้ทรงคุณวุฒิที่เป็นตัวแทนองค์การ สาธารณประโยชน์ ด้านการคุ้มครองผู้บริโภค
7. นางศุภวรรณ ตันตยานนท์ กรรมการผู้ทรงคุณวุฒิที่เป็นตัวแทนองค์การ สาธารณประโยชน์ ด้านการคุ้มครองผู้บริโภค
8. นางชุติมา รัตนเสถียร กรรมการผู้ทรงคุณวุฒิที่เป็นตัวแทนองค์การสาธารณประโยชน์ ด้านการเกษตรกรรมยั่งยืน
9. นายอภิชัย ชวเจริญพันธ์ กรรมการผู้ทรงคุณวุฒิที่เป็นตัวแทนองค์การสาธารณประโยชน์ ด้านการจัดการปัญหาวัตถุอันตรายในท้องถิ่น
10. นายเจริญชัย ประเทืองสุขศรี กรรมการผู้ทรงคุณวุฒิที่เป็นตัวแทนองค์การ สาธารณประโยชน์ ด้านสิ่งแวดล้อม

ทั้งนี้ ตั้งแต่วันที่ 9 พฤษภาคม 2560 เป็นต้นไป

.............................